Elisabeth Finch

Elisabeth Finch (s. maaliskuu 1978) on yhdysvaltalainen televisiokäsikirjoittaja, joka on työstänyt sarjoja "True Blood" ja "Greyn anatomia".
Finch nousi julkisuuteen irtisanouduttuaan äkillisesti Grey’s Anatomysta. Syy oli hänen henkilökohtaista ja lääketieteellistä historiaansa koskeviin valheisiin kohdistunut tutkimus. Paljastui, että hän oli vuosien ajan valehdellut läheisilleen ja kollegoilleen ja käyttänyt hyväkseen toisten kokemuksia.
Ura.
Finch aloitti uransa kirjoittamalla lyhytelokuvan Looking for My Brother, joka julkaistiin vuonna 2006. Vuonna 2008 hänet palkattiin True Blood -sarjan käsikirjoitusassistentiksi. Hän työskenteli sarjassa vuoteen 2010 asti. Työkaverit antoivat hänelle lempinimen "Vampire Girl" viitaten hänen erikoistumiseensa vampyyrigenreen.
Vuonna 2015 Finch aloitti Grey’s Anatomyn kirjoittajana ja tuottajana. Hän kirjoitti 13 jaksoa ja tuotti yhteensä 172 jaksoa ennen lähtöään sarjasta. Hän esiintyi myös vierasnäyttelijänä 15. tuotantokauden jaksossa "Silent All These Years" sairaanhoitaja Elisabethin roolissa.
Finch sai paikan sarjan käsikirjoitustiimissä sen jälkeen, kun hänen Elle-lehteen vuonna 2014 kirjoittamansa artikkeli julkaistiin. Siinä hän kertoi sairastavansa kondrosarkoomaa eli luusyöpää ja kuvaili kokemuksiaan televisiokirjoittajana syöpähoitojen aikana. Väitetyn sairauden ja kokemusten pohjalta luotiin myös Grey’s Anatomyssa nähty Debbie Allenin näyttelemän tohtori Catherine Averyn syöpäjuonikuvio.
Kohu.
Työskennellessään Grey’s Anatomyn käsikirjoittajana Finch julkaisi useita esseitä sairauksistaan muun muassa julkaisuissa Elle, The Hollywood Reporter ja Shondaland. Näissä artikkeleissa hän kertoi sairastavansa harvinaista luusyöpää, tehneensä abortin kemoterapian aikana, menettäneensä munuaisen ja saaneensa väärän diagnoosin vuoksi polven tekonivelleikkauksen. Yksikään julkaisuista ei varmistanut hänen sairaustietojaan, ja myöhemmin Finch tunnusti silloiselle vaimolleen Jennifer Beyerille, ettei mikään tarinoista ollut totta.
Finch muokkasi ulkonäköään näyttääkseen sairaalta ja käytti sairauttaan koskevia kertomuksia saadakseen työssä helpotuksia, kuten lisäaikaa ja poissaoloja. Työkavereiden mukaan Finch näytti hyvin sairaalta: Rinnassa oli keskuslaskimokatetri, hän oli kalpea, menetti hiuksensa ja kävi usein oksentamassa. Hän väitti myös, että hänen veljensä olisi hyväksikäyttänyt häntä lapsena, tehnyt itsemurhan, ja että hän olisi siivonnut ystävänsä jäänteet Tree of Life -synagogassa tapahtuneen joukkoampumisen jälkeen. Yksi Grey's Anatomyn käsikirjoittajista, jonka elämäntarinaa Finch hyödynsi kirjoitustyössään, on kuvaillut Finchiä traumavarkaaksi ja traumavampyyriksi, joka "imi ihmisistä heidän traumansa ja käytti niitä kuin ne olisivat olleet hänen."
Maaliskuussa 2022 raportoitiin, että Disney (joka oli tuolloin Shondalandin yhteistyökumppani) oli aloittanut tutkinnan Finchin valheista. Tutkinta sai alkunsa, kun Finchin silloinen vaimo Beyer otti yhteyttä Disneyyn ja Shondalandiin ja kertoi Finchin menneisyydestä. Finch kieltäytyi toimittamasta lääkärintodistuksia tai osallistumasta riippumattomaan lääketieteelliseen arvioon, minkä seurauksena hänet asetettiin vapaalle maaliskuussa 2022. Finch erosi virallisesti pian tämän jälkeen, ja tutkinta päättyi.
Joulukuussa 2022 Finch julkaisi virallisen lausunnon, jossa hän tunnusti, ettei ollut koskaan sairastanut syöpää. Hän myönsi myös, että hänen veljensä ei ollut tehnyt itsemurhaa ja että hän elää tällä hetkellä Floridassa.
Finchistä on tehty kolmiosainen dokumenttisarja Anatomy of Lies, joka käsittelee häneen uraansa ja kohua.